ai4bharat/Pralekha huggingface dataset:
குடியரசுத் துணைத் தலைவர் செயலகம்
குடியரசு துணைத்தலைவர் மூன்று நாடுகள் பயணமாக கபோன், செனகல் மற்றும் கத்தார் புறப்பட்டுச்சென்றார்
குடியரசு துணைத்தலைவர் எம் வெங்கையா நாயுடு, கபோன், செனகல் மற்றும் கத்தார் ஆகிய மூன்று நாடுகளில் 30 மே முதல் 7 ஜூன் 2022 வரை பயணம் மேற்கொள்கிறார். புதுதில்லியில் இருந்து இன்று புறப்பட்டுச் சென்ற அவருடன், மத்திய சுகாதார மற்றும் குடும்ப நலத்துறை இணையமைச்சர் டாக்டர் பாரதி பிரவீன் பவார் மற்றும் நாடாளுமன்ற உறுப்பினர்கள் திரு சுஷில்குமார் மோடி , திரு விஜய் பால் சிங் தோமர்  மற்றும் திரு பி ரவீந்திரநாத்  ஆகியோர் அடங்கிய உயர்மட்டக்குழுவும் சென்றுள்ளது. இந்தப் பயணத்தின் போது மூன்று நாடுகளுடனும், பல்வேறு இருதரப்பு ஒப்பந்தங்கள் கையெழுத்தாகும் என எதிர்பார்க்கப்படுகிறது.
திரு நாயுடுவின் இந்தப்பயணம், இந்த மூன்று நாடுகளிலும் இந்திய குடியரசுத் துணைத்தலைவர் ஒருவர் மேற்கொள்ளும் முதலாவது பயணம் என்பதோடு, கபோன் மற்றும் செனகல் நாட்டிற்கு இந்திய உயர்மட்ட தூதுக்குழு செல்வதும் இதுவே முதல்முறையாகும். மேலும் இந்தப் பயணம் ஆப்பிரிக்க நாடுகளுடனான இந்தியாவின் ஒத்துழைப்பை மேலும் முன்னெடுத்து செல்வதுடன், ஆப்பிரிக்க கண்டத்துக்கு இந்தியா அளித்த உறுதிமொழிகளை நிறைவேற்றுவதாகவும் அமையும்.
இந்தியா-கத்தார் இடையே தூதரக உறவு ஏற்படுத்தப்பட்டதன் 50-வது ஆண்டு நிறைவை கொண்டாட இருநாடுகளும் ஆயத்தமாகி வரும் வேளையில், குடியரசுத் துணைத்தலைவரின் கத்தார் பயணம் முக்கியத்துவம் வாய்ந்ததாக கருதப்படுகிறது. அத்துடன் இருதரப்பு ஒத்துழைப்புகளுக்கு இந்தப்பயணம் மேலும் உத்வேகம் அளிக்கும் என்றும் எதிர்பார்க்கப்படுகிறது.
கபோனில் 30 மே தொடங்கி, 1 ஜூன் 2022 வரை பயணம் மேற்கொள்ளும் திரு நாயுடு, அங்கு அந்நாட்டு பிரதமர், திருமதி ரோஸ் கிறிஸ்டியானே ஒசோகா ரபோன்டாவுடன் இருநாட்டு குழுக்கள் அளவில் பேச்சு வார்த்தை நடத்துவதுடன், கபோன் அதிபர் திரு அலி போங்கோ ஒன்டிம்பா உள்ளிட்ட தலைவர்களையும் சந்தித்து பேசவுள்ளார். மேலும் கபோன் நாட்டின் தொழில்துறையினருடன் கலந்துரையாடும் அவர், இந்திய வம்சாவளியினரிடையேயும் உரையாற்றவுள்ளார்.
ஜூன் 1 முதல் 3 வரை செனகல் செல்லும் திரு நாயுடு, அந்நாட்டு அதிபர் திரு மெக்கி சால் உடன் இருநாட்டு குழுக்கள் அளவில் பேச்சுவார்த்தை நடத்துவதுடன், செனகல் தேசிய சட்டப்பேரவையின் சபாநாயகர் திரு முஸ்தபா நியாசேவையும் சந்திக்கவுள்ளார். இந்தியாவும், செனகலும் தங்களிடையே தூதரக உறவு ஏற்பட்டதன் 60-வது ஆண்டு நிறைவை கொண்டாடி வருகின்றன.
தமது பயணத்தின் நிறைவாக ஜூன் 4 முதல் 7-ந் தேதி வரை கத்தார் செல்லும் திரு நாயுடு, அந்நாட்டின் துணை அமீர், திரு ஷேக் அப்துல்லா பின் ஹமத் அல் தானியுடன் குழுக்கள் அளவிலும் பேச்சுவார்த்தை நடத்தவுள்ளார். பயணத்தின் நிறைவு நாளான்று, கத்தாரில் உள்ள இந்திய சமுதாயத்தினரின், சமுதாய வரவேற்பு நிகழ்ச்சியிலும், அவர் பங்கேற்கவுள்ளார்.
மேலும் விவரங்களுக்கு இதன் ஆங்கிலச் செய்திக் குறிப்பை காணவும் https://pib.gov.in/PressReleasePage.aspx?PRID=1829362
நிதி அமைச்சகம்
இந்திரா காந்தி சர்வதேச விமான நிலையத்தில் டெல்லி சுங்கம் 66 லட்ச ரூபாய்க்கு மேல் மதிப்புள்ள கடத்தப்பட்ட சிகரெட்டுகளைப் பறிமுதல் செய்தது.
டெல்லி சுங்க, இந்திரா காந்தி சர்வதேச  விமான நிலையம், 2020 ஜூலை 23ஆம் தேதி, கோவிட் -19 காரணமாக துபாயில் சிக்கித் தவித்த 13 இந்தியப் பயணிகள், எச்சரிக்கை செய்தி அச்சிடப்பட்டாமல் இருக்கும் வெளிநாட்டு சிகரெட்டுகளை  கடத்தியதாக வழக்கு பதிவு செய்துள்ளது. பயணிகள் துபாயில் இருந்து டெல்லிக்கு விமான எண் EK-510 இல் பயணம் செய்து 23.07.2020 அன்று காலை 09:05 மணிக்கு புதுடெல்லியின் இந்திரா காந்தி சர்வதேச விமான நிலையத்தின் டி -3 க்கு வந்தனர். இந்த 13 இந்தியப் பயணிகள் பரிசோதனை எல்லையை  கடந்ததும் தடுத்து நிறுத்தப்பட்டனர்.
மீட்கப்பட்ட சிகரெட்டுகள் சுங்கச் சட்டம், 1962 இன் பிரிவு 110 இன் கீழ் பறிமுதல் செய்யப்பட்டுள்ளதாக அவர்கள் தெரிவித்தனர். பறிமுதல் செய்யப்பட்ட பொருள்களின் கூட்டு மதிப்பு ரூ. 66,60,000 / - .
சுங்கச்சட்டம், 1962இன் பிரிவு 104இன் படி 13 இந்தியப் பயணிகள் கைது செய்யப்பட்டுள்ளனர். மேலதிக விசாரணைகள் நடந்து வருகின்றன.
பிரதமர் அலுவலகம்
கிறிஸ்துமஸ் பண்டிகையையொட்டி மக்களுக்குப் பிரதமர் வாழ்த்து தெரிவித்துள்ளார்
கிறிஸ்துமஸ் பண்டிகையையொட்டி மக்களுக்கு வாழ்த்து தெரிவித்துள்ள பிரதமர் திரு நரேந்திர மோடி, ஏசு கிறிஸ்துவின் உன்னதமான சிந்தனைகளை நினைவுகூர்ந்துள்ளார்
ட்விட்டர் செய்தியில் பிரதமர் கூறியிருப்பதாவது:
" கிறிஸ்துமஸ் வாழ்த்துக்கள்! சிறப்பான இந்நாள் நமது சமூகத்தில் மகிழ்ச்சி மற்றும் நல்லிணக்க உணர்வை மேலும் வளர்க்கட்டும். ஏசு கிறிஸ்துவின் உன்னதமான சிந்தனைகளை நாம் நினைவுகூர்வோம்; சமூகத்திற்கு சேவை செய்வதை வலியுறுத்துவோம்."
இளைஞர் நலன் மற்றும் விளையாட்டு அமைச்சகம்
கூச்பெஹாரில் இந்திய விளையாட்டு மேம்பாட்டு ஆணையம் மற்றும் ரயில்வே சார்பில் அமைக்கப்படும் தேசிய உயர் திறன் மையத்தின் பூமி பூஜையில் மத்திய விளையாட்டுத் துறை அமைச்சர் திரு. அனுராக் சிங் தாக்கூர் பங்கேற்பு
மத்திய இளைஞர் விவகாரம், விளையாட்டு மற்றும் தகவல் ஒலிபரப்புத் துறை அமைச்சர் திரு. அனுராக் சிங் தாக்கூர், இந்திய விளையாட்டு மேம்பாட்டு ஆணையம்  மற்றும் ரயில்வேயின் கூட்டு முயற்சியில் அமைக்கப்படும் முதல் தேசிய உயர் திறன் மையத்தின் பூமி பூஜை நிகழ்ச்சியில் பங்கேற்றார்.
நிகழ்ச்சியில் பேசிய திரு. அனுராக் தாக்கூர் இந்த மையம் இந்தப் பகுதியில் உள்ள விளையாட்டு வீரர்களுக்கு உலகத்தரம் வாய்ந்த பயிற்சிக்கான களமாக அமையும் என்றார். அது மட்டுமல்லாமல், நாடு முழுவதும் உள்ள விளையாட்டு வீரர்களுக்கும் இது பயன்படும் என்று அவர் தெரிவித்தார். இந்த முயற்சியில் இணைந்து இதை அமைக்க 20 ஏக்கர் நிலத்தை ரயில்வே வழங்கி இருப்பதை அவர் சுட்டிக்காட்டினார். இந்திய விளையாட்டு மேம்பாட்டு அணையமும் ரயில்வேயும் இணைந்து இதுபோன்ற மையத்தை அமைப்பது இதுவே முதல் முறை என்று அவர் தெரிவித்தார். இந்த திட்டத்திற்கு ஒத்துழைப்பு வழங்கிய மத்திய ரயில்வே அமைச்சர் திரு. அஸ்வனி வைஷ்ணவுக்கு நன்றி தெரிவிப்பதாகவும் திரு அனுராக் தாக்கூர் கூறினார்.
நிகழ்ச்சியில் பேசிய விளையாட்டுத் துறை இணை அமைச்சர் திரு. நிஷித் பிரமாணிக், உலகத்தரம் வாய்ந்த விளையாட்டு உள்கட்டமைப்பு, சரியான உணவு, சிறந்த பயிற்சியாளர்கள் மற்றும் சிறந்த வசதிகள் ஆகியவற்றை இந்த மையம் வழங்கும் என்றார்.
இந்நிகழ்ச்சியில் மத்திய சிறுபான்மையினர் நலத்துறை இணை அமைச்சர் திரு. ஜான் பர்லா, இந்திய விளையாட்டு ஆணையத்தின் தலைமை இயக்குநர் திரு. சந்தீப் பிரதான், இந்திய ரயில்வே பொதுமேலாளர் திரு அன்ஷுல் குப்தா உள்ளிட்டோர் கலந்து கொண்டனர்.
சமூக நிதி மற்றும் அதிகாரமளித்தல் அமைச்சகம்
கழிவுகளை மனிதர்களே அகற்றும் தடுப்பு சட்டம் 2013-ன் அமலாக்கம் குறித்து ஆய்வு செய்ய மத்திய கண்காணிப்பு குழுவின் 8-வது கூட்டத்திற்கு சமூகநீதி மற்றும் அதிகாரம் அளித்தல் அமைச்சகம் ஏற்பாடு செய்திருந்தது
புதுதில்லியில் உள்ள டாக்டர் அம்பேத்கர் சர்வதேச மையத்தில் நடைபெற்ற மத்திய கண்காணிப்பு குழுவின் 8-வது கூட்டத்திற்கு மத்திய சமூகநீதி மற்றும் அதிகாரம் அளித்தல் துறை அமைச்சர் டாக்டர் வீரேந்திர குமார் தலைமை தாங்கினார்.
கழிவுகளை மனிதர்களே அகற்றுவதை தடுத்தல் மற்றும் பணியாளர்களின் மறுவாழ்வு சட்டம் 2013-ன் அமலாக்கம் குறித்து இக்கூட்டத்தில் ஆய்வு செய்யப்பட்டது. இந்த முக்கிய மத்திய சட்டம் 2013 செப்டம்பர் மாதம் நாடாளுமன்றத்தில் இயற்றப்பட்டு 2014-ம் ஆண்டு டிசம்பர் மாதம் நடைமுறைக்கு வந்தது. அதன்படி கழிவுகளை மனிதர்களே அகற்றுவதை முற்றிலுமாக களைதல் மற்றும் அவர்களுக்கான விரிவான மறுவாழ்வு ஆகியவற்றை நோக்கமாக கொண்டு இச்சட்டம் இயற்றப்பட்டது. இந்த ஆய்வுக் கூட்டத்தில் மத்திய சமூகநீதி மற்றும் அதிகாரம் அளித்தல் துறை இணையமைச்சர் திரு ராம்தாஸ் அத்வாலே, மத்திய அமைச்சகங்கள், துறைகள், ஆணையங்களின் பிரதிநிதிகள், மாநிலங்களின் முதன்மை செயலாளர்கள், செயலாளர்கள் உள்ளிட்டோர் கலந்துகொண்டனர்.
இந்த ஆய்வுக் கூட்டத்தில் சுகாதாரமற்ற கழிப்பறைகள் குறித்த தரவுகள் மற்றும் கழிவுகளை மனிதர்களே அகற்றுவோர் தொடர்புடைய தரவுகள் குறித்த ஸ்வச்சதா அபியான் என்ற மொபைல் செயலி குறித்து விவாதிக்கப்பட்டது. இந்த செயலி மத்திய சமூகநீதி மற்றும் அதிகாரம் அளித்தல் அமைச்சகத்தால் 24.12.2020 அன்று தொடங்கப்பட்டது. இந்த செயலியை கூகுள் ப்ளே ஸ்டோரில் இருந்து கட்டணமின்றி பதிவிறக்கம் செய்துகொள்ளலாம். சுகாதாரமற்ற கழிப்பறைகள் அல்லது மனிதர்களே கழிவுகளை அகற்றுதல் குறித்த தகவல்களை யார் வேண்டுமானாலும் இந்த செயலியில் பதிவேற்றம் செய்யலாம் என்பதை குழு கருத்தில் கொண்டது. கடந்த 3 ஆண்டுகளில் செயலியில் பதிவேற்றம் செய்யப்பட்டதாகக் கூறப்படும் ஒவ்வொரு தகவல்களும் தனித்தனியாக விசாரிக்கப்பட்டதில், சுகாதாரமற்ற கழிப்பறைகள் அல்லது மனிதர்களே கழிவுகளை அகற்றியதற்கான எந்த ஆதாரமும் கிடைக்கவில்லை என்று குழு திருப்தி தெரிவித்தது.
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
ஜம்மு கஷ்மீரில் சம்பா மாவட்டத்தில் உள்ள பள்ளி பஞ்சாயத்தில் இம்மாதம் 24 ஆம் தேதி பிரதமர் நரேந்திர மோடி பங்கேற்கும் பேரணி இடத்தை மத்திய அமைச்சர் டாக்டர் ஜிதேந்திர சிங் தலைமையிலான உயர்நிலை மத்தியக் குழுவினர் பார்வையிட்டனர்
ஜம்மு கஷ்மீரில் சம்பா மாவட்டத்தில் உள்ள பள்ளி பஞ்சாயத்தில் இம்மாதம் 24 ஆம் தேதி பிரதமர் நரேந்திர மோடி பங்கேற்கும் பேரணி இடத்தை மத்திய அறிவியல் மற்றும் தொழில்நுட்பத் துறை இணையமைச்சர் டாக்டர் ஜிதேந்திர சிங் தலைமையிலான மூத்த அதிகாரிகள் இடம்பெற்ற உயர்நிலை குழுவினர் இன்று பார்வையிட்டனர்.
இந்த ஆண்டு “பஞ்சாயத்து ராஜ் தினம்” மத்திய அறிவியல் மற்றும் தொழில்நுட்ப அமைச்சகம், உயிரி தொழில்நுட்பத் துறை, அறிவியல் மற்றும் தொழில்துறை ஆராய்ச்சிக் கவுன்சில்  ஆகியவற்றுடன் ஒருங்கிணைந்து பஞ்சாயத்து ராஜ் அமைச்சகத்தால் நடத்தப்படுகிறது.
பள்ளி பஞ்சாயத்தில் இருபதே நாட்களில் சூரிய மின்உற்பத்தி அமைப்பு நிறுவப்பட்டது. 500 கிலோவோல்ட் சூரிய மின்சாரம் உற்பத்தி செய்யும் அமைப்பு 6,408 சதுரமீட்டர் நிலப்பரப்பில் அமைக்கப்பட்டுள்ளது. இதன்மூலம் இந்த பஞ்சாயத்தின் 340 வீடுகள் விளக்கு மற்றும் தூய்மையான மின்சாரம் வழங்கப்படுகிறது. மேலும், மத்திய அரசின் கிராமப்புற மின்சக்தி ஸ்வராஜிய திட்டத்தின்கீழ் கரியமில வாயு நீக்கப்பட்ட முதலாவது பஞ்சாயத்தாக மாறவிருக்கிறது.
இந்த இடத்தை பார்வையிட்ட பின் செய்தியாளர்களிடம் பேசிய டாக்டர் ஜிதேந்திர சிங், தேசிய அளவிலான பஞ்சாயத்துராஜ் தினத்திற்கு பள்ளி பஞ்சாயத்தை தெரிவு செய்திருப்பது ஜம்மு கஷ்மீருக்கு பிரதமர் திரு நரேந்திர மோடி அளிக்கும் உயர் முன்னுரிமையை காட்டுகிறது என்றார். மேலும், இந்த யூனியன் பிரதேசத்தில் பஞ்சாயத்துராஜ் அமைப்புகளை வலுப்படுத்துவதில் மோடி அரசு கவனம் செலுத்துகிறது என்றும் அவர் கூறினார்.
நாடு சுதந்திரமடைந்து 70 ஆண்டுகளுக்குப் பின் ஜம்மு கஷ்மீரில் முதன்முறையாக நடைபெற்ற மாவட்ட வளர்ச்சிக் கவுன்சில்களின் தேர்தலுக்குப் பின் முதன்முறையாக பிரதமர் நரேந்திர மோடி இங்கு பயணம் செய்வது குறிப்பிடத்தக்கது என்றும் அவர் கூறினார்.
மேலும் விவரங்களுக்கு இந்த ஆங்கில செய்திக் குறிப்பை காணவும். https://pib.gov.in/PressReleasePage.aspx?PRID=1815662
பிரதமர் அலுவலகம்
பிரதமரின் சுதந்திர தின உரையில் சேர்க்க உங்கள் எண்ணங்களை பகிர்ந்து கொள்ளுங்கள்
வர இருக்கும் சுதந்திர தினத்தன்று பிரதமர் ஆற்ற இருக்கும் உரையில் இடம் பெறும் வகையில் பொதுமக்கள் தங்கள் கருத்துக்களை அனுப்பலாம் என்று மைகவ்  தெரிவித்துள்ளது.
மைகவ் பதிவை மேற்கோள் காட்டி பிரதமர் அலுவலக ட்விட்டர் செய்தி இவ்வாறு கூறுகிறது:
"உங்கள் கருத்துக்கள் செங்கோட்டை கொத்தளத்தில் எதிரொலிக்கட்டும்.
ஆகஸ்ட் மாதம் 15ம் தேதி பிரதமர் @narendramodi ஆற்ற இருக்கும் உரையில் உங்கள் பங்கு என்ன? அவற்றை @mygovindiaல் பகிருங்கள்."
பிரதமர் அலுவலகம்
மாநிலங்களவையில் இருந்து ஓய்வுபெறும் உறுப்பினர்களுக்கு பிரதமர் பிரிவு உபச்சாரம்
“அனுபவமிக்க உறுப்பினர்கள் ஓய்வு பெறும் போது, அவர்களின் இழப்பை அவை உணர்கிறது”
“ஒட்டுமொத்த நாட்டின் உணர்வுகள், மனநிலை, வேதனை மற்றும் பரவசத்தை அவை பிரதிபலிக்கிறது”
மாநிலங்களவையில் இருந்து ஓய்வுபெறும் அனைத்து உறுப்பினர்களின் பங்களிப்பை வெகுவாக பாராட்டிய பிரதமர் திரு நரேந்திர மோடி, அவர்களது எதிர்காலம் சிறப்பாக அமைய வாழ்த்து தெரிவித்துள்ளார். ஓய்வு பெறும் உறுப்பினர்களின் அனுபவத்தை சுட்டிக்காட்டிய பிரதமர், அவர்கள் விடைபெறுவதன் மூலம், அவர்கள் மேற்கொண்டு வந்த பணிகளையும் தொடர்ந்து முன்னெடுத்துச் செல்ல வேண்டிய பொறுப்பு காரணமாக எஞ்சிய உறுப்பினர்களின் பணி அதிகரிப்பதாகவும் தெரிவித்தார்.
நாட்டின் அனைத்துப் பகுதிகளின் உணர்வுகள், மனநிலை, வேதனை மற்றும் பரவசத்தை அவை பிரதிபலிப்பதாகவும் பிரதமர் குறிப்பிட்டார். உறுப்பினர் என்ற முறையில் நாம் இந்த அவைக்கு அளித்து வரும் பங்களிப்பு ஏராளம் என்பது உண்மை என்றாலும், அதேவேளையில் இந்த அவையும் நமக்கு ஏராள வாய்ப்புகளை வழங்கியிருப்பதும் உண்மை என்று கூறிய திரு மோடி, இந்திய சமுதாயத்தின் தற்போதைய மற்றும் அளவற்ற உணர்வுகளை உணரக்கூடிய வாய்ப்பை அவை நமக்கு தினந்தோறும் தருவதாகத் தெரிவித்தார்.
சில உறுப்பினர்கள் அவையிலிருந்து ஓய்வு பெற்றாலும் அவர்களது பழுத்த அனுபவத்தை நாட்டின் அனைத்து பகுதிக்கும் எடுத்துச் செல்வார்கள் என்றும் பிரதமர் நம்பிக்கை தெரிவித்தார்.
வருங்கால சந்ததியினருக்கு பயனுள்ள வகையில் மேற்கோள்காட்டும் விதமாக ஓய்வு பெறும் உறுப்பினர்கள் தங்களது அனுபவங்கள் குறித்து எழுத வேண்டும் என்றும் பிரதமர் யோசனை தெரிவித்தார். இந்த உறுப்பினர்கள், நாடு செல்ல வேண்டிய திசையை ஒழுங்குபடுத்துவதுடன் அவர்களது நினைவுகள் நாட்டின் முன்னேற்றத்திற்காக அமைப்பு ரீதியான வகையில் பயன்படுத்திக் கொள்ளப்பட வேண்டும் என்றும் அவர் தெரிவித்தார்.
ஓய்வு பெறும் உறுப்பினர்கள் அனைவரும் சுதந்திர பெருவிழா கொண்டாட்டத்தில் மக்களை ஈர்க்க வேண்டும் எனவும் பிரதமர் கேட்டுக் கொண்டார்.
பெண்கள் மற்றும் குழந்தை நலன் அமைச்சகம்
மகளிர் மேம்பாட்டு அமைச்சகம் சார்பில் நடத்தப்பட்ட இரண்டாவது ஜி20 மகளிருக்கு அதிகாரமளித்தல் தொடர்பான கூட்டத்தில், மகளிர் தலைமையிலான வளர்ச்சி நடவடிக்கைகளை விரைவுபடுத்துவது குறித்து ஆலோசனை நடத்தப்பட்டது
இந்தியாவின் ஜி20 தலைமைத்துவத்தில் மகளிருக்கு அதிகாரமளித்தல் தொடர்பான கூட்டம் திருவனந்தபுரத்தில் 2023 ஏப்ரல் 5 மற்றும் 6 ஆம் தேதிகளில் நடைபெற்றது. "மகளிர் தொழில்முனைவு, கல்வி மற்றும் பொருளாதாரத்தில் சமத்துவம்" என்ற தலைப்பில் நடைபெற்ற விவாதங்களில் மகளிருக்கு அடித்தள நிலையிலிருந்து தலைமைத்துவம் வரை அனைத்து நிலைகளிலும் பிரதிநிதித்துவம் வழங்குவது குறித்து விவாதிக்கப்பட்டது.
இந்தியாவின் தலைமைத்துவத்தில் நடத்தப்பட்ட இந்த ஜி20 மகளிருக்கு அதிகாரமளித்தல் கூட்டத்தில், பெண்களின் மேம்பாட்டிற்கான மின்னணுதளம் ஒன்றை ஏற்படுத்துவது குறித்தும் ஆலோசிக்கப்பட்டது. அறிவுத்திறன் பகிர்வு மற்றும் வழிகாட்டுதல் ஆகியவற்றை நோக்கமாகக் கொண்டு இந்த இணையதளம் வடிவமைக்கப்படும்.
இந்தக் கூட்டத்தில் ஜி20 கூட்டமைப்பில் உள்ள எட்டு நாடுகளைச் சேர்ந்த 18 பிரதிநிதிகளும், 6 சிறப்பு அழைப்பாளர் நாடுகளைச் சேர்ந்த 9 பிரதிநிதிகளும் பங்கேற்றனர்.
உலக வங்கி, உலக வர்த்தக அமைப்பு உள்ளிட்ட 6 சர்வதேச அமைப்புகளைச் சேர்ந்த பிரதிநிதிகளும் இக்கூட்டத்தில் கலந்து கொண்டனர்.
வணிகம் மற்றும் தொழில்துறை அமைச்சகம்
இந்தியாவில் முதலீடு செய்யுங்கள் : சர்வதேச முதலீட்டாளர்களிடம் அமைச்சர் திரு பியூஷ் கோயல்
இந்தியாவின் பிரம்மாண்ட உள்நாட்டு சந்தையையும், வர்த்தகத்துக்கு உகந்த சூழலையும் கருத்தில் கொண்டு இந்தியாவில் முதலீடு செய்ய வருமாறு, மத்திய வர்த்தக தொழில்துறை அமைச்சர் திரு பியூஷ் கோயல், சர்வதேச முதலீட்டாளர்களுக்கு அழைப்பு விடுத்துள்ளார்.
அமெரிக்க வங்கி ஏற்பாடு செய்திருந்த ‘இந்தியா : மாற்றத்தின் உந்து சக்தி' என்ற தலைப்பிலான மாநாட்டில் சிறப்புரை ஆற்றிய அமைச்சர் திரு பியூஷ் கோயல், முதலீடுகளுக்கு உகந்த மதிப்பை இந்தியா வழங்கி வருகிறது என்று கூறினார்.
சர்வதேச மதிப்பீடுகளில் இந்தியா, நம்பிக்கைக்கு உகந்த நாடாக கருதப்படுகிறது என்றும் அவர் தெரிவித்தார். வெளிப்படைத் தன்மையையும், திறந்த ஜனநாயகத்தையும் இந்தியா பெற்றுள்ளதாகக் கூறிய அவர், மிகப்பெரும் வர்த்தகங்களுக்கு அதிக வாய்ப்பு இருப்பதாகவும், அதிக அளவில் வர்த்தகத்தில் ஈடுபடாத துறைகளிலும் வணிகம் புரியும் வகையில் வர்த்தகங்களுக்கு அதிகாரம் அளிக்கும் நோக்கத்துடன் பல்வேறு முடிவுகள் எடுக்கப்பட்டு வருவதாகவும் தெரிவித்தார்.
இன்றைய அமைச்சரவைக் கூட்டம் குறித்து பேசிய திரு பியூஷ் கோயல், இந்தியாவை தற்சார்பு அடையச் செய்யும் நோக்கத்தில் இந்தியாவின் உற்பத்தி கொள்ளளவு மற்றும் ஏற்றுமதியை மேம்படுத்த 10 முக்கிய துறைகளில் உற்பத்தி சார்ந்த ஊக்கத்தொகை வழங்க ஒப்புதல் அளிக்கப்பட்டு இருப்பதாகக் கூறினார். இந்த ஊக்கத்தொகைகளின் மூலம் இந்தியா வலுவான, தன்னிறைவு அடைவதுடன் உள்நாட்டுத் தேவைகளை பூர்த்தி செய்து ஏற்றுமதியிலும் ஈடுபட வழி வகை செய்யும் என்று அவர் தெரிவித்தார். சமூகத் துறைகளில் உள்கட்டமைப்புத் திட்டங்களுக்கு நிதி உதவி அளிக்கும் திட்டத்தின் கீழ் குடிநீர், சுகாதாரம், கல்வி உள்ளிட்ட துறைகளில் தனியார் முதலீடுகளுக்கு வழிவகை செய்யப்படும் என்றார் அவர்.
தைரியம், தன்னம்பிக்கை, போட்டி மனப்பான்மை, இரக்க குணம் ஆகிய நான்கு குணங்களை வலியுறுத்தி அவர் பேசினார்.
தற்சார்பு இந்தியா இலக்கை அடையும் நோக்கத்தில் பிரதமர் திரு நரேந்திர மோடி தலைமையில் பாதுகாப்பு, வேளாண்மை, நிலக்கரி, சுரங்கம், விண்வெளி உள்ளிட்ட துறைகளில் தனியார் பங்களிப்பு ஏற்படுத்தப்பட்டு இருப்பதாகவும், இதைத் தொடர்ந்து இன்னும் பல்வேறு துறைகளில் தனியாரின் பங்களிப்பு ஏற்படுத்தப்படும் என்றும் அவர் தெரிவித்தார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1671973
-----
(Visitor Counter : 189
பாதுகாப்பு அமைச்சகம்
62 கண்டோன்மெண்ட் வாரிய குடியிருப்புகளில் வசிப்போருக்கு ஆன்லைன் சேவைகளுக்கான இணையதளம், செயலி : பாதுகாப்பு அமைச்சர் துவக்கம்
இ-சவானி இணையதளத்தையும், செயலியையும் இன்று புதுதில்லியில் நடைபெற்ற நிகழ்ச்சி ஒன்றில் பாதுகாப்பு அமைச்சர் திரு ராஜ்நாத் சிங் துவக்கி வைத்தார். நாடு முழுவதும் உள்ள 62 கண்டோன்மெண்ட் வாரியக் குடியிருப்புகளில் வசிக்கும் மக்களுக்கு ஆன்லைன் மூலம் உள்ளாட்சி சேவைகளை வழங்குவதற்காக இந்த இணையதளம்  உருவாக்கப்பட்டுள்ளது.
குத்தகைகளைப் புதுப்பித்தல், பிறப்பு மற்றும் இறப்பு சான்றிதழ்களுக்கு விண்ணப்பித்தல், தண்ணீர் மற்றும் கழிவு நீர் இணைப்புகள், வர்த்தக உரிமங்கள், நடமாடும் கழிப்பறைகளை கண்டறிதல், பல்வேறு வகையான வரிகள் மற்றும் கட்டணங்களை செலுத்துதல் ஆகியவற்றை தற்போது மிகவும் எளிதாக இத்தளத்தின் மூலம் செய்ய முடியும்.
இ-கவ் அறக்கட்டளை, பாரத் எலெக்ட்ரானிக்ஸ் லிமிடெட் , ராணுவ எஸ்டேட்களின் தலைமை இயக்குநரகம், தேசிய தகவல் மையம் ஆகியவற்றால் இணைந்து உருவாக்கப்பட்டுள்ள இந்த தளத்தின் மூலம் மக்கள் தங்கள் வீடுகளில் இருந்தவாறே சேவைகளைப் பெற முடியும்.
நிகழ்ச்சியில் பேசிய பாதுகாப்பு அமைச்சர், மக்களுக்கு அதிகபட்ச சேவைகளை வழங்குவதன் மூலமும், நிர்வாகத்தை செயல்திறன் மிக்கதாகவும், வெளிப்படையானதாகவும் ஆக்குவதன் மூலமும் நாட்டின் சமூகப் பொருளாதார வளர்ச்சிக்கு வழிவகுக்கும் அரசின் உறுதியை மீண்டுமொருமுறை வலியுறுத்தினார்.
அரசு அமைப்பை மக்களுக்கு நட்பானதாக ஆக்கவும், ‘வாழ்வை எளிதாக்குதல்’ மற்றும் ‘செயல்களை எளிதாக்குதல்’ ஆகியவற்றை செயல்படுத்தவும் அரசு பாடுபட்டு வருவதாக அவர் தெரிவித்தார்.
கண்டோன்மெண்ட் வாரியங்களின் செயல்பாடுகளை மாற்றியமைப்பதற்கான புதுமையான முயற்சி என்று இ-சவானி தளத்தை வர்ணித்த திரு ராஜ்நாத் சிங், ‘புதிய இந்தியா’ லட்சியத்தை சார்ந்து இது உருவாக்கப்பட்டுள்ளதாகக் கூறினார். இந்தத் தளத்தின் மூலம் கண்டோன்மெண்ட் வாரியங்களின் சேவைகள் வழங்கும் முறை செயல்திறன் மிக்கதாகவும், வெளிப்படையானதாகவுமாகி, குறிப்பிட்ட நேரத்தில் மக்களுக்கு சேவைகளை வழங்கும் என்று நம்பிக்கை தெரிவித்தார்.
மத்திய பணியாளர் தேர்வாணையம்
இந்திய பொருளாதார சேவை/இந்திய புள்ளியியல் சேவை எழுத்துத் தேர்வு 2021 முடிவுகள் வெளியீடு
மத்திய பணியாளர் தேர்வாணையம்  கடந்த ஜூலை மாதம் நடத்திய இந்திய பொருளாதார சேவை / இந்திய புள்ளியியல் சேவை எழுத்து தேர்வு முடிவுகள் அடிப்படையில் கீழ்கண்ட பதிவு எண்களை கொண்ட விண்ணப்பதாரர்கள் நேர்காணல் தேர்வுக்கு தகுதி பெற்றுள்ளனர்.
இந்த விண்ணப்பதாரர்களின் தேர்வு தற்காலிகமானது, மற்றும் எல்லா வகையிலும் தகுதியுடையவர்களாக காணப்படுகிறார்களா என்பதற்கு உட்பட்டது. இந்த விண்ணப்பதாரர்கள் தங்களின் அசல் சான்றுகளை நேர்காணல் தேர்வில் சமர்ப்பிக்க வேண்டும். இது குறித்த அறிவுத்தல்களை, நேர்காணலுக்கு வருவதற்கு முன்பு, யுபிஎஸ்சி இணையதளத்தில் பார்க்கவும்.
எழுத்து தேர்வில் தேர்ச்சி பெற்றவர்கள் விவரத்தை இந்த இணைப்பில் பார்க்கவும்.
https://static.pib.gov.in/WriteReadData/specificdocs/documents/2021/sep/doc202191321.pdf
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1754580
பிரதமர் அலுவலகம்
பிரபல காந்தியவாதி சகுந்தலா சௌத்ரியின் மறைவுக்குப் பிரதமர் இரங்கல் தெரிவித்துள்ளார்
பிரபல காந்தியவாதி சகுந்தலா சௌத்ரி அவர்களின் மறைவுக்குப் பிரதமர் திரு.நரேந்திர மோடி ஆழ்ந்த இரங்கல் தெரிவித்துள்ளார்.
பிரதமர் டுவிட்டரில் கூறியிருப்பதாவது;
“காந்திய மாண்புகளைப் பரப்புவதில் வாழ்நாள் முழுவதுமான செயல்களுக்காக சகுந்தலா சௌத்ரி அவர்கள் நினைவுகூரப்படுவார். சரனியா ஆசிரமத்தில் அவரது தலை சிறந்தப் பணி பலரது வாழ்க்கையில் ஆக்கப்பூர்வமான தாக்கத்தை ஏற்படுத்தியது. அவரது மறைவால் துயருற்றேன். அவரது குடும்பத்தினருக்கும், எண்ணற்ற ஆதரவாளர்களுக்கும் எனது இரங்கல். ஓம் சாந்தி.”
சுற்றுச்சூழல் மற்றும் வனத்துறை அமைச்சகம்
பருவநிலை மாற்றம் மற்றும் சுற்றுச்சூழல் துறையில் இந்தியா – சுவிட்சர்லாந்து இடையே தொழில்நுட்ப ஒத்துழைப்புக்கான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்
பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், இந்தியா – சுவிட்சர்லாந்து இடையே, பருவநிலை மாற்றம் மற்றும் சுற்றுச்சூழல் துறையில் தொழில்நுட்ப ஒத்துழைப்புக்காக மேற்கொள்ளப்பட்ட புரிந்துணர்வு ஒப்பந்தத்திற்கு பின்னேற்பு ஒப்புதல் அளிக்கப்பட்டுள்ளது. இந்த ஒப்பந்தம் சுவிட்சர்லாந்தில் 13 செப்டம்பர், 2019 அன்று கையெழுத்தானது.
முக்கிய விளைவு:
சுற்றுச்சூழல் சீர்கேடுகள், சமுதாயத்தின் மேம்பட்ட பிரிவினரைவிட, சமூக மற்றும் பொருளாதார ரீதியாக பின்தங்கிய பிரிவினரிடையே அதிக பாதிப்பை ஏற்படுத்தி வருகிறது. சுற்றுச்சூழல் சீர்கேடுகளைத் தடுக்க மேற்கொள்ளப்படும் ஒவ்வொரு முயற்சியும், சமுதாயத்தின் அனைத்துத் தரப்பினருக்கும், வலுவான சுற்றுச்சூழல் வளங்கள் கிடைப்பதை உறுதி செய்யும்.
----
(Visitor Counter : 81
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கோவிட்-19 தடுப்பூசி எண்ணிக்கை 199.27 கோடியைக் கடந்தது
இந்தியாவில் இன்று காலை 7 மணி நிலவரப்படி 199.27 கோடிக்கும் அதிகமான  கொவிட்-19 தடுப்பூசி டோஸ்கள் செலுத்தப்பட்டுள்ளன. 2,61,97,150 அமர்வுகள் மூலம் இந்த சாதனை படைக்கப்பட்டுள்ளது.
12-14 வயதிற்குட்பட்டோருக்கான கொவிட்-19 தடுப்பூசி 16 மார்ச் 2022 முதல் செலுத்தப்பட்டு வருகிறது. இதுவரை, ஏறத்தாழ 3.76 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது.
18-59 வயது உடையவர்களுக்கு கொவிட்-19 முன்னெச்சரிக்கை தவணை தடுப்பூசி செலுத்தும் பணி 10 ஏப்ரல் 2022 அன்று தொடங்கியது.
இந்தியாவில் தற்போது சிகிச்சை பெறுவோரின் எண்ணிக்கை  மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.31 சதவீதமாக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.49 சதவீதமாக உள்ளது. கடந்த 24 மணி நேரத்தில் 16,482 பேர். குணமடைந்துள்ளனர். பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,30,28,356.
இந்தியாவில் கடந்த 24 மணி நேரத்தில் 20,139 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 3,94,474 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 86.81 கோடி . வாராந்திரத் தொற்று 4.37 சதவீதமாக உள்ளது. தினசரித் தொற்று விகிதம் 5.10 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும் :
https://pib.gov.in/PressReleasePage.aspx?PRID=1841366
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
தேசிய தடுப்பூசித் திட்டத்தின் கீழ் இந்தியா இதுவரை 199.47 கோடி தடுப்பூசி டோஸ்கள் செலுத்தியுள்ளது.
இந்தியாவில் கொவிட் சிகிச்சை பெறுபவர்களின் எண்ணிக்கை 1,39,073.
கொவிட் சிகிச்சை பெறுபவர்கள் எண்ணிக்கை 0.32 சதவீதமாக உள்ளது.
குணமடைந்தோர் விகிதம் தற்போது 98.48 சதவீதம்
கடந்த 24 மணி நேரத்தில் 16,994 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 4,30,45,350 என அதிகரித்துள்ளது.
கடந்த 24 மணி நேரத்தில் 20,038 பேருக்கு புதிதாக தொற்று ஏற்பட்டுள்ளது.
தினசரி பாதிப்பு விகிதம் 4.44 சதவீதம் ஆகும்
வாராந்திர பாதிப்பு விகிதம் 4.30 சதவீதம் ஆகும்
இதுவரை மொத்தம் 86.86 கோடி கொவிட் பரிசோதனைகள் செய்யப்பட்டுள்ளன. கடந்த 24 மணி நேரத்தில் 4,50,820 கொவிட் பரிசோதனைகள் செய்யப்பட்டுள்ளன. மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1841607
உள்துறை அமைச்சகம்
அமைச்சரவையின் இரு முடிவுகளுக்காக பிரதமர் திரு நரேந்திர மோடிக்கு மத்திய உள்துறை அமைச்சர் திரு அமித் ஷா நன்றி
இன்று எடுக்கப்பட்ட இரு அமைச்சரவை முடிவுகளுக்காக பிரதமர் திரு நரேந்திர மோடிக்கு மத்திய உள்துறை அமைச்சர் திரு அமித் ஷா டிவிட்டர் பதிவுகளின் மூலம் தனது நன்றியை தெரிவித்துள்ளார்.
தீன் தயாள் அந்த்யோதயா ராஷ்டிரிய அஜீவிகா இயக்கத்தின் கீழ் ஜம்மு-காஷ்மீர் மற்றும் லடாக்குக்கு அறிவிக்கப்பட்ட ரூ 520 கோடி தொகுப்பு பொருளாதாரத்துக்கு மிகப்பெரிய ஊக்கமளித்து, கிராமப் பகுதிகளில் உள்ள 10 லட்சத்துக்கும் அதிகமான மகளிருக்கு வாழ்வாதாரத்தை அளித்து அவர்களை தற்சார்படைய செய்யும் என்று திரு அமித் ஷா கூறினார்.
ஸ்டார்ஸ் திட்டம் குறித்து கருத்து தெரிவித்த அவர், இது இந்திய கல்வித் துறையின் வரலாற்று சிறப்பு மிக்க நாள். ரூ 5,718 கோடி மதிப்பிலான கற்பித்தல்-கற்றல் வலுப்படுத்துதல் மற்றும் மாநிலங்களுக்கான விளைவுகள்  திட்டத்துக்கு மோடி அமைச்சரவை ஒப்புதலளித்துள்ளது. தேசிய கல்விக் கொள்கையின் நோக்கங்களுடன் இணைந்துள்ள இது, தரமான கற்றல் வெளிப்பாடுகள் மீது கவனம் செலுத்தும் என்றார்.
"காலம் காலமாக இருந்து வந்த தடைகளை தகர்த்து, கற்றல் மற்றும் புரிதலின் அடிப்படையில் பிரதமர் மோடி அரசின் ஸ்டார்ஸ் திட்டம் இயங்கும். ஆசிரியர்களுக்கு திறன் வளர்த்தல் பயிற்சிகளை அளித்தும், பள்ளிக் கல்வித் திட்டத்தின் கற்பித்தல் மீது கவனம் செலுத்தியும், கல்வியின் தரத்தை உயர்த்த இது உதவும்," என்று திரு அமித் ஷா மேலும் கூறினார்.
https://pib.gov.in/PressReleasePage.aspx?PRID=1664530
பிரதமர் அலுவலகம்
சுவாமி விவேகானந்தரின் பிறந்த நாளில் பிரதமர் அவரை நினைவுகூர்ந்தார்.
சுவாமி விவேகானந்தரின் பிறந்த நாளில் பிரதமர் திரு நரேந்திர மோடி அவரை நினைவுகூர்ந்தார்.
“எழுமின், விழிமின், இலக்கை எட்டும் வரை நிற்காதீர்கள் என்ற சக்திவாய்ந்த சொற்களையும், வளமான சிந்தனைகளையும் மதிப்பிற்குரிய சுவாமி விவேகானந்தரின் பிறந்த நாளில் நினைவுகூருகிறேன். சேவை மற்றும் துறவு சிந்தனைகளை அவர் வலியுறுத்தினார். இளைஞர் சக்தி மீது அவருக்கு ஊசலாட்டம் இல்லாத நம்பிக்கை இருந்தது.
சுவாமி விவேகானந்தரின் சிந்தனைகளும், கோட்பாடுகளும் கோடிக்கணக்கான இந்தியர்களை, குறிப்பாக நமது இளைஞர்களைக் கவர்ந்தன; ஊக்கப்படுத்தின. வலுவான, துடிப்புமிக்க, அனைவரையும் உள்ளடக்கிய இந்தியாவைக் கட்டமைக்க வேண்டும், பல துறைகளில் உலகத் தலைமையை இந்தியா ஏற்க வேண்டும் என்ற ஈடுபாட்டை அவரிடம் இருந்துதான் நாம் பெற்றுக் கொண்டிருக்கிறோம்” என்று பிரதமர் கூறியுள்ளார்.